CELEX: 32019D1196
Language: hu
Date: 2019-07-11 00:00:00
Title: A Bizottság (EU) 2019/1196 határozata (2019. július 11.) Nagy-Britannia és Észak-Írország Egyesült Királyságának az Európai Unió Büntető Igazságügyi Együttműködési Ügynökségéről (Eurojust) szóló (EU) 2018/1727 európai parlamenti és tanácsi rendeletben való részvételéről

12.7.2019   
               
               
                  HU
               
               
                  Az Európai Unió Hivatalos Lapja
               
               
                  L 187/50
               
            
         A BIZOTTSÁG (EU) 2019/1196 HATÁROZATA
         (2019. július 11.)
         Nagy-Britannia és Észak-Írország Egyesült Királyságának az Európai Unió Büntető Igazságügyi Együttműködési Ügynökségéről (Eurojust) szóló (EU) 2018/1727 európai parlamenti és tanácsi rendeletben való részvételéről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyvre és különösen annak 4. cikkére,
         mivel:
         
                     (1)
                  
                  
                     A Tanács elnökéhez intézett, 2019. március 14-én kelt levelében Nagy-Britannia és Észak-Írország Egyesült Királysága (a továbbiakban: az Egyesült Királyság) bejelentette azon szándékát, hogy részt kíván venni az (EU) 2018/1727 európai parlamenti és tanácsi rendeletben (1).
                  
               
                     (2)
                  
                  
                     Mivel az Egyesült Királyságnak az (EU) 2018/1727 rendeletben való részvételéhez nem kapcsolódnak különleges feltételek, nincs szükség átmeneti intézkedésekre.
                  
               
                     (3)
                  
                  
                     Ezért meg kell erősíteni az Egyesült Királyságnak az (EU) 2018/1727 rendeletben való részvételét.
                  
               
                     (4)
                  
                  
                     Az (EU) 2018/1727 rendelet 2018. december 11-én hatályba lépett, és 2019. december 12-től alkalmazandó.
                  
               
                     (5)
                  
                  
                     2017. március 29-én az Egyesült Királyság az Európai Unióról szóló szerződés (EUSZ) 50. cikkének megfelelően bejelentette az Unióból való kilépésre vonatkozó szándékát. A kilépési megállapodás hatálybalépésének időpontjában, illetve ennek hiányában a kilépés bejelentésétől számított két év elteltével a Szerződések az Egyesült Királyság tekintetében hatályukat vesztik, kivéve, ha az Európai Tanács az Egyesült Királysággal egyetértésben egyhangúlag a fenti időszak meghosszabbításáról határoz.
                  
               
                     (6)
                  
                  
                     Az Unió és az Egyesült Királyság kormánya 2018 novemberében megegyezésre jutott a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásról (2) (a továbbiakban: a kilépésről rendelkező megállapodás), a hatálybalépéshez szükséges belső eljárások azonban még nem zárultak le. A kilépésről rendelkező megállapodás negyedik része meghatároz egy átmeneti időszakot, amely a megállapodás hatálybalépésének napján kezdődik. A kilépésről rendelkező megállapodás értelmében az átmeneti időszak alatt az uniós jog továbbra is alkalmazandó az Egyesült Királyságra és az Egyesült Királyságban.
                  
               
                     (7)
                  
                  
                     2019. március 22-én az Európai Tanács az Egyesült Királysággal egyetértésben az (EU) 2019/476 határozattal (3)2019. május 22-ig meghosszabbította az EUSZ 50. cikkének (3) bekezdésében meghatározott határidőt azzal a feltétellel, hogy a brit alsóház 2019. március 29-ig jóváhagyja a kilépésről rendelkező megállapodást, ennek hiányában viszont csak 2019. április 12-ig hosszabbította meg az említett időszakot. A brit alsóház 2019. március 29-ig nem hagyta jóvá a kilépésről rendelkező megállapodást. 2019. április 11-én az Európai Tanács az Egyesült Királysággal egyetértésben az (EU) 2019/584 határozattal (4)2019. október 31-ig tovább hosszabbította az EUSZ 50. cikkének (3) bekezdésében meghatározott határidőt. Az Egyesült Királyság kérésére az Európai Tanácsnak az Egyesült Királysággal egyetértésben hozott egyhangú határozatával ez az időszak tovább hosszabbítható. Ezen túlmenően az Egyesült Királyság bármikor visszavonhatja az Unióból való kilépésre vonatkozó szándékáról szóló bejelentését.
                  
               
                     (8)
                  
                  
                     Ennélfogva az (EU) 2018/1727 rendelet csak abban az esetben lesz alkalmazandó az Egyesült Királyság tekintetében és az Egyesült Királyságban, ha az Egyesült Királyság 2019. december 12-én tagállam lesz, vagy a kilépésről rendelkező megállapodás eddig az időpontig hatályba lép.
                  
               
                     (9)
                  
                  
                     A 21. jegyzőkönyv 4. cikke értelmében ennek a határozatnak haladéktalanul, az Európai Unió Hivatalos Lapjában való kihirdetésének napját követő napon kell hatályba lépnie,
                  
               ELFOGADTA EZT A HATÁROZATOT:
         
            1. cikk
            A Bizottság megerősíti Nagy-Britannia és Észak-Írország Egyesült Királyságának az (EU) 2018/1727 rendeletben való részvételét.
         
         
            2. cikk
            Ez a határozat az Európai Unió Hivatalos Lapjában való kihirdetésének napját követő napon lép hatályba.
         
         
            Kelt Brüsszelben, 2019. július 11-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  Az Európai Parlament és a Tanács (EU) 2018/1727 rendelete (2018. november 14.) az Európai Unió Büntető Igazságügyi Együttműködési Ügynökségéről (Eurojust) és a 2002/187/IB tanácsi határozat felváltásáról és hatályon kívül helyezéséről (HL L 295., 2018.11.21., 138. o.).
         
            (2)  HL C 144 I, 2019.4.25., 1. o.
         
         
            (3)  Az Európai Tanács az Egyesült Királysággal egyetértésben hozott (EU) 2019/476 határozata (2019. március 22.) az EUSZ 50. cikkének (3) bekezdése szerinti határidő meghosszabbításáról (HL L 80 I, 2019.3.22., 1. o.).
         
            (4)  Az Európai Tanács az Egyesült Királysággal egyetértésben hozott (EU) 2019/584 határozata (2019. április 11.) az EUSZ 50. cikkének (3) bekezdése szerinti határidő meghosszabbításáról (HL L 101., 2019.4.11., 1. o.).